‘Valse advokaat’ in hof oor bedrogMakhetha Mathumba. Foto: Die Valke ŉ Man wat homself as ŉ advokaat voorgedoen en niksvermoedende kliënte uit meer as R1,5 miljoen bedrieg het, het Maandag in die Johannesburgse handelsmisdaadhof verskyn. Maj. Robert Netshiunda, woordvoerder van die Valke, het gesê Makhetha Mathumba (33) het na bewering voornemende kliënte na sy Facebook-profiel gelok, waar hy homself as ŉ gekwalifiseerde advokaat voorgedoen het. Mathumba het beweer hy het ŉ LLM-graad in grondwetlike en strafregtelike litigasie aan die Universiteit van die Witwatersrand, ŉ LLB-graad aan die Universiteit van Kaapstad en ŉ B.Prok-graad aan die Universiteit van Johannesburg verwerf. Op sy Facebook-profiel verskyn talle foto’s van hom in ‘n hoftoga en hy het ook op die profiel aangedui dat hy in 2010 in Johannesburg begin praktiseer het. Nadat Mathumba onlangs nie in die hof opgedaag het waar hy veronderstel was om een van sy kliënte te verteenwoordig nie, het die kliënt ŉ klag by die polisie aanhangig gemaak. ŉ Ondersoek het getoon Mathumba is nie ŉ gekwalifiseerde advokaat nie en het net matriek. Hy is Saterdag in hegtenis geneem. Mathumba, wat aangekla word van bedrog, oortreding van die advokaatwet en dat hy homself as ŉ regsverteenwoordiger voorgedoen het, sal op 30 Mei weer in die hof verskyn vir sy borgtogaansoek.